ใบโพธิ์งัดแผนรับมือม็อบบุกปิดสาขาทันที
&nbsp;
21 ส.ค. 2554

โพสต์ทูเดย์ — ธนาคารพาณิชย์เตรียมแผนรับมือสถานการณ์ความรุนแรง พร้อมปิดสาขาทันที
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า หากสถานการณ์ความขัดแย้งทางการเมืองมีความรุนแรง ธนาคารพร้อมปิดสาขาทันที และเป็นอำนาจผู้จัดการสาขาที่ตัดสินใจได้หากเห็นว่าอาจเสียหาย เรื่องนี้มีความเป็นห่วงประเทศ อยากเห็นเหตุการณ์คลี่คลายในทางที่ดีเพราะเศรษฐกิจจะฟื้นตัวได้ถ้าทุกฝ่ายร่วมมือกัน
สำหรับการตัดสินคดียึดทรัพย์ 7.6 หมื่นล้านบาท ของ พ.ต.ท.ทักษิณ ชินวัตร อดีตนายกรัฐมนตรี หากศาลพิพากษายึดทรัพย์ ธนาคารต้องจ่ายเงิน 3 หมื่นล้านบาท ที่มีอยู่ในบัญชีเงินฝากธนาคารออกไป ซึ่งไม่กระทบต่อสภาพคล่องธนาคาร
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ผลกระทบวันที่ 26 ก.พ.นี้ ขึ้นอยู่กับระดับความรุนแรง ซึ่งผลเสียตกกับการดำรงชีพปากท้องประชาชน ส่วนภาคธุรกิจมีต้นทุนสูงขึ้น กระทบกับสายตานักลงทุนต่างชาติ แต่เชื่อว่ารัฐบาลเตรียมการรับมือไว้พร้อมกว่าเหตุการณ์เดือนเม.ย. 2552
สำหรับธนาคารกสิกรไทยได้เตรียมรับมือกับเหตุสุดวิสัยทุกๆ ด้าน เพื่อให้ระบบธุรกรรมการเงินไม่สะดุด และจะติดตามสถานการณ์อย่างใกล้ชิด